21. ΑΝΑΓΚ. ΝΟΜΟΣ υπ’ αριθ. 435 της 4/4 Ιουν. 1968 (ΦΕΚ Α΄ 124) Περί του καθορισμού ελαχίστων ορίων μισθών και λοιπών όρων εργασίας κατηγοριών τινων μισθωτών. Άρθρον μόνον.–1.Δια κοινής αποφάσεως των Υπουργών Συντονισμού και Εργασίας, εκδιδομένης μετά γνώμην του Εθνικού Γνωμοδοτικού Συμβουλίου Κοινωνικής Πολιτικής και δημοσιευομένης δια της Εφημερίδος της Κυβερνήσεως, δύναται να καθορίζωνται ελάχιστα όρια μισθών ως και λοιποί όροι εργασίας δια κατηγορίας μισθωτών, δια τας οποίας ελλείψει αντιστοίχου οργανώσεως εργοδοτών είναι ανέφικτος η σύναψις συλλογικής συμβάσεως εργασίας, καταλαμβανούσης τας σχέσεις εργασίας των τριών πέμπτων των μισθωτών της κατηγορίας ταύτης, και εφ’ όσον αι σχέσεις εργασίας των μισθωτών τούτων δεν καταλαμβάνονται υπό συλλογικής συμβάσεως εργασίας, ισχυούσης ως γενικώς υποχρεωτικής κατά τας παρ. 2 και 3 του άρθρ. 5 του Νόμ. 3239 / 1955. 2.Τα κατά την προηγουμένην παράγραφον καθοριζόμενα ελάχιστα όρια μισθών και λοιποί όροι εργασίας δύνανται να αντικαθίστανται δια συλλογικής συμβάσεως εργασίας οιασδήποτε εκτάσεως ή κηρύξεως τοιαύτης γενικώς υποχρεωτικής. 3.Ως προς την ισχύν, ενέργειαν και τα αποτελέσματα της καθοριζούσης ελάχιστα όρια μισθών και λοιπών όρων εργασίας αποφάσεως, ισχύουσιν αναλόγως αι περί συλλογικών συμβάσεων εργασίας διατάξεις του Νόμου. 4.Πάσα διάταξις αντικειμένη ή αναγομένη εις θέματα ρυθμιζόμενα υπό του παρόντος καταργείται. 5.Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. Δια της υπ’ αριθ. 744/Φ.301/1974 αποφάσεως (κατωτ. αριθ. 146,19) είχεν ανασταλή η εφαρμογή των διατάξεων του παρόντος νόμου. Η αναστολή αύτη ήρθη δια της υπ’ αριθ. 35363/5629/1974 αποφάσεως (κατωτ. σελ. 146,20). 